Egy nő és a férje hét percen keresztül videózták, amint a múlt héten az M5-ös autópályán egy nő párhuzamosan velük, de a forgalommal szemben megy az autójával, írja a Ripost. Megszámolták, 13 autó mellett száguldott el a 27 éves nő, köztük egy teherautó mellett is. Az a felvételen már nem látszik, de a nő ezután frontálisan ütközött egy román rendszámú kocsival.

A balesetben a 27 éves nő és 10 éves fia, valamint a szabályosan haladó gépkocsi sofőrje, egy idősebb asszony meghalt.

A lapnak nyilatkozott a videót készítő nő, aki a férjével együtt utazott. Azt mondta, többször próbáltak a szabálytalan autósnak jelezni, dudálva, integetve, de ő nem reagált. A videót átadták a rendőröknek is.

A rendőrség kérdésünkre azt írta, hogy a Pest Megyei Rendőr-főkapitányság Közlekedésrendészeti Osztálya kettőnél több ember halálát eredményező közúti baleset gondatlan okozása vétség elkövetésének gyanúja miatt szakértők bevonásával vizsgálja a baleset körülményeit. „A nyomozás jelenlegi szakaszában bővebb tájékoztatást nem kívánunk adni.”